રામાનંદસ્વામીએ ભક્તોને સંબોધન કરતા કહ્યું, “આ નીલકંઠવર્ણીએ સર્વ ઇન્દ્રિયોને જીતીને વશ કર્યાં છે; ઊર્ધ્વતસ્ બ્રહ્મચારી છે; આકરી તપશ્ચર્યા કરી શરીર સૂકવી નાંખ્યું છે; શરીરે પરસેવો પણ વળતો નથી ! એમનાં શરીરે પરસેવો વાળવા માટે અમે ઘણા સમય સુધી આવળના પાટા બંધાવ્યા, પણ પરસેવો વળ્યો નથી. તપ અને બ્રહ્મચર્યમાં આ બ્રહ્મચારી સાક્ષાત બદરિપતિ નારાયણ જેવા છે, માટે અમે એમનું નામ ‘નારાયણમુનિ’ રાખીએ છીએ; અને વળી આ બ્રહ્મચારી સ્વરૂપથી સહજ આનંદનો સાગર છે, માટે એનું બીજું નામ ‘સહજાનંદ સ્વામી’ રાખીએ છીએ.’